جنوبي وزیرستان کې د ډرون حملې، ١٨ کسان مړه
جنوبي وزیرستان کې د ډرون په حمله کې د ١٨ کسانو وژنه په نزدې ورځو تر ټولو زیاته شمیره وه. ددې نه وړاندې د مارچ په میاشت کې په ډرون حمله کې شمالي وزیرستان کې ٣٥ کسان وژل شوې وو.
د افغانستان سره په پوله د پاکستان په جنوبي وزیرستان قبائیلي سیمه کې د بې پائلټه جهاز یا د ډرون په دریو مختلفو حملو کې په مجموعي توگه ١٨ کسان وژل شوې دي. د استخباراتي ادارو چارواکو وئیلې وړمبۍ حمله د جنوبي وزیرستان مرکزي ښار وانه نه شپږ کلومیټره لرې په شمال غرب کې د دانه په سیمه کې شوې. هلته په یو کور دوه مزائیل ویشتلی شوې، په نتیجه کې اوه مشکوک جنگیالي وژل شوې دي. چارواکې وژل شوې کسان د پنجابي طالبانو په نوم یادوي. دویم برید هم نزدې د شولم په سیمه کې په یو بل کور شوی، په نتیجه کې اوه نور کسان وژل شوې. چارواکو ترمخه، دغه کسان خارجیان وو. دریم برید د وړمبو حملو اته ساعته ورستو د گل په ورځ غرمه د جنوبي وزیرستان برمل تحصیل درې نشرت سیمه کې شوی، په نتیجه کې يي څلور کسان وژل شوې دي. حمله چې د شمالي وزیرستان سره نزدې شوې وه، یو گاډې په نخښه کړی شوې وو. جنوبي وزیرستان کې د ډرون په حمله کې د ١٨ کسانو وژنه په نزدې ورځو تر ټولو زیاته شمیره وه. ددې نه وړاندې د مارچ په میاشت کې په ډرون حمله کې شمالي وزیرستان کې ٣٥ کسان وژل شوې وو. جنوبي وزیرستان کې ددې نه څو ورځې وړاندې د ډرون په حمله کې د چارواکو ترمخه د امریکا او پاکستان مطلوب جنگیالی مشر الیاس کمشیري وژلی شوی وو. که څه هم پاکستان د ډرون حملو مخالفت کوي، خو په دې ورستۍ موده کې داسې قسمه حملې زیاتې شوې دي. امریکائي چارواکې په رسمي توگه ددې خبرې تصدیق نه کوي چې حملې امریکائي ځواکونه ترسره کوي. امریکائي چارواکې او خپله جنگیالي ددې تصدیق کوي چې ډرون حملو کې اهم تندلاري غړي وژل شوې دي.